b'\n_START_ARTICLE_\nDianna Agron\n_START_SECTION_\nNuoruus\n_START_PARAGRAPH_\nDianna Agron syntyi Savannahissa Georgian osavaltiossa. H\xc3\xa4n kasvoi San Antoniossa ja San Franciscossa. Agronin is\xc3\xa4 Ronald on juutalainen, ja \xc3\xa4iti Mary on k\xc3\xa4\xc3\xa4ntynyt juutalaisuuteen. H\xc3\xa4nell\xc3\xa4 on nuorempi veli Jason. Ronald Agron ty\xc3\xb6skenteli Hyatt-hotelliketjun toimitusjohtajana, joten perhe asui Diannan lapsuuden ajan eri hotelleissa._NEWLINE_Agron on harrastanut tanssia kolmevuotiaasta asti. H\xc3\xa4n alkoi opettaa tanssia teini-ik\xc3\xa4isen\xc3\xa4. Agron opiskeli Burlingame High Schoolissa Kaliforniassa. H\xc3\xa4n n\xc3\xa4ytteli koulunsa Grease-musikaalissa Martya ja my\xc3\xb6hemmin Ihmemaa Oz-musikaalissa Dorothya._NEWLINE_Agron sai tiet\xc3\xa4\xc3\xa4 15-vuotiaana is\xc3\xa4ns\xc3\xa4 sairastavan MS-tautia. Tauti aiheutti h\xc3\xa4nen vanhempiensa avioeron, mik\xc3\xa4 oli raskasta h\xc3\xa4nelle ja h\xc3\xa4nen veljelleen. Agron kertoi Cosmopolitanin haastattelussa, ett\xc3\xa4 h\xc3\xa4nen t\xc3\xa4ytyi n\xc3\xa4ytell\xc3\xa4 perheens\xc3\xa4 terapeuttia ja toimia v\xc3\xa4lienselvitt\xc3\xa4j\xc3\xa4n\xc3\xa4.\n_START_SECTION_\nUra\n_START_PARAGRAPH_\nAgron teki debyyttins\xc3\xa4 vuonna 2006 televisiosarjassa C.S.I. New York. H\xc3\xa4n on esiintynyt lyhyesti my\xc3\xb6s muun muassa televisiosarjoissa Shark, Kodinpuolustaja, Veronica Mars ja Num3rot. Agron esiintyi 13 jakson ajan Milo Ventimiglian ohjaamassa lyhytelokuvasarjassa It\'s a Mall World ja Heroesin toisella tuotantokaudella viiden jakson ajan. Vuonna 2009 Agron ohjasi, k\xc3\xa4sikirjoitti ja tuotti lyhytelokuvan A Fuchsia Elephant, jossa h\xc3\xa4n my\xc3\xb6s oli p\xc3\xa4\xc3\xa4osassa. Elokuvaa ei kuitenkaan koskaan julkaistu._NEWLINE_Agron tunnetaan parhaiten Quinn Fabrayn roolista musikaalisarjassa Glee. H\xc3\xa4net valittiin rooliin vain p\xc3\xa4ivi\xc3\xa4 ennen pilottijakson kuvausten alkamista. Koekuvauksessa Agron esitti Frank Sinatran kappaleen \xe2\x80\x9dFly Me to the Moon\xe2\x80\x9d. H\xc3\xa4nen hahmonsa esiteltiin alun perin ilke\xc3\xa4n\xc3\xa4 tytt\xc3\xb6n\xc3\xa4 ja lukion p\xc3\xa4\xc3\xa4-cheerleaderina. Gleen nelj\xc3\xa4nnell\xc3\xa4 kaudella Quinnist\xc3\xa4 tuli sivuhahmo, jolloin Agron esiintyi vain kolmessa jaksossa. H\xc3\xa4n lauloi useita kappaleita sarjassa Quinn Fabrayna sek\xc3\xa4 sarjan soundtrack-albumeilla._NEWLINE_Agron ohjasi musiikkivideon Thao & The Get Down Stay Downin kappaleeseen \xe2\x80\x9dBody\xe2\x80\x9d vuonna 2010. H\xc3\xa4n osallistui People-lehden vuoden 2010 kauneimmat -kuvauksiin ja sijoittui 8. sijalle vuoden 2011 AfterEllen.com:in maailman kuumimmat -listalla. Samana vuonna Agron n\xc3\xa4ytteli Steve Antinin elokuvassa Burleski ja Galt Niederhofferin elokuvassa The Romantics. Vuonna 2011 h\xc3\xa4n n\xc3\xa4ytteli D. J. Caruson tieteiselokuvassa I Am Number Four._NEWLINE_Vuonna 2012 Agron osallistui Nintendon \xe2\x80\x9dPlay As You Are\xe2\x80\x9d -kampanjaan.  Samana vuonna Agron vahvisti, ett\xc3\xa4 h\xc3\xa4n tulee esiintym\xc3\xa4\xc3\xa4n Luc Bessonin elokuvassa Mafiaperhe. Elokuva julkaistiin 29. marraskuuta 2013 Suomessa._NEWLINE_Vuonna 2013 Agron esiintyi The Killersin musiikkivideolla "Just Another Girl" esitt\xc3\xa4en p\xc3\xa4\xc3\xa4laulajaa. Vuonna 2014 h\xc3\xa4n esiintyi Sam Smithin musiikkivideolla "I\'m Not the Only One" ep\xc3\xa4toivoisena vaimona. Samana vuonna Agron ohjasi Goldroomin musiikkivideon "Till Sunrise".\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAgron kihlautui Mumford & Sons -yhtyeen p\xc3\xa4\xc3\xa4kitaristin Winston Marshallin kanssa loppuvuodesta 2015. He meniv\xc3\xa4t naimisiin 15. lokakuuta 2016 Marokossa.'